text: Julgeolek pole siiski ainus ega esimene põhjus Euroopa toetamiseks. Euroopa Liidu peamine eesmärk on rahu, demokraatia ja vaba turg. Ent nagu võlakriisis, ei valitse meie maailmajaos üksmeelt ka arutelus, kas vajame rohkem Euroopat või vähem Euroopat. Ühest küljest nähakse tihedamas lõimumises võimalust sundida liikmesriike alalhoidlikumale eelarvepoliitikale. Teisest küljest puudub Brüsselil piisav autoriteet kõigilt liikmesriikidelt nii suure usalduse pälvimiseks. See on probleem, kui Euroopa Liiduga seoses meenuvad liikmesriikides inimestele kõigepealt kurgi kõverust ette kirjutavad määrused.